**A büntetés-végrehajtás országos parancsnokának**

**25/2016. (VII. 4.) OP**

***s z a k u t a s í t á s a***

***a büntetés-végrehajtási szakmai oktatás és vizsgáztatás***

***rendszeréről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 46. §-a (3) bekezdésére és 82. §-a (1) bekezdésének *a)* pontjára, a belügyminiszter irányítása alatt álló rendvédelmi feladatokat ellátó szerveknél a hivatásos szolgálati beosztásokról és a betöltésükhöz szükséges követelményekről szóló 30/2015. (VI. 16.) BM rendelet *10. mellékletére,* a közalkalmazottak jogállásáról szóló 1992. évi XXXIII. törvénynek a belügyminiszter ágazati irányítása alá tartozó egyes szerveknél történő végrehajtásáról szóló 37/2011. (X. 28.) BM rendelet *2. mellékletére*, a közszolgálati tisztviselőkről szóló 2011. évi CXCIX. törvény 75. §-a (1) bekezdésének *d)* pontjára, valamint a munka törvénykönyvéről szóló 2012. évi I. törvény 229. §-a (2) bekezdésének *b)* pontjára – a büntetés-végrehajtási szakmai oktatás és vizsgáztatás rendszeréről az alábbi szakutasítást adom ki.

1. **A szakutasítás hatálya**
2. A szakutasítás hatálya a Büntetés-végrehajtás Országos Parancsnoksága (a továbbiakban: BvOP), továbbá a büntetés-végrehajtási intézetek, intézmények (a továbbiakban együtt: bv. szervek) hivatásos, közalkalmazotti, kormánytisztviselői állományára terjed ki.
3. **Általános rendelkezések**
4. Fogalmi meghatározások:
5. *Alapfokú rendészeti szakképzés:* büntetés-végrehajtási őr részszakképzés, büntetés-végrehajtási segédfelügyelő részszakképzés, büntetés-végrehajtási felügyelő szakképzés.
6. *Középfokú rendészeti szakképzés:* büntetés-végrehajtási főfelügyelő, büntetés-végrehajtási egészségügyi főfelügyelő, büntetés-végrehajtási gazdasági főfelügyelő, büntetés-végrehajtási igazgatási főfelügyelő szakképesítés.
7. *Felsőfokú rendészeti szakképzés:* rendészeti szervező (büntetés-végrehajtási szakirány).
8. *Rendészeti szakképzés:* az alap-, a közép- és a felsőfokú rendészeti szakképzések összefoglaló neve.
9. *Helyi alapfokú szakmai képzés:* a bv. szerv vezetője által elrendelt és végrehajtott helyi szakmai felkészítés, amely vizsgával zárul a Büntetés-végrehajtási Szervezet Oktatási, Továbbképzési és Rehabilitációs Központja (a továbbiakban: képző intézmény) által kiadott oktatási tananyag alapján.
10. *Középfokú szakmai képzés:* a középfokú beosztásba kinevezett közalkalmazottak részére szervezett és a képző intézményben végrehajtott szakmai képzés, amelynek tananyag tartalma megegyezik a középfokú rendészeti szakképzéssel.
11. *Felsőfokú szakmai képzés:* a felsőfokú beosztásba kinevezett közalkalmazottak részére szervezett és a képző intézményben végrehajtott szakmai képzés, amelynek tananyag tartalma megegyezik a felsőfokú rendészeti szakképzéssel.
12. Az alapfokú rendészeti szakképzést a hivatásos állomány tagja a kinevezéstől számított egy évben belül, a közép- és felsőfokú rendészeti szakképzést a kinevezéstől számított két éven belül köteles teljesíteni.
13. A helyi alapfokú szakmai képzést az érintett személy a kinevezéstől számított három hónapon belül, a közalkalmazotti jogviszonyban álló személy a közép- és felsőfokú szakmai képzést két évben belül köteles teljesíteni.
14. A helyi alapfokú szakmai képzés kivételével valamennyi képzésre történő beiskolázás időpontja a képző intézmény által összeállított Oktatási Tervben kerül rögzítésre, amelyet a BvOP Humán Szolgálat vezetőjének támogató javaslatával az Országos Parancsnok hagy jóvá.
15. A képző intézmény igazgatója - a bv. szerv vezetőjének javaslatát és a jelentkezések sorrendjét figyelembe véve - dönt a rendészeti szakképzésben, a közép- és felsőfokú szakmai képzésben résztvevők köréről.
16. A rendészeti szakképzésben résztvevőkkel a képző intézmény, illetve a beiskolázó bv. szerv a felnőttképzésről szóló 2013. évi LXXVII. törvényben előírtak alapján felnőttképzési szerződést köt (*1. melléklet)*.
17. A rendészeti szakképzés, illetve a közép- és felsőfokú szakmai képzés során a képzésben résztvevők a beiskolázó bv. szervnél szakmai gyakorlaton kötelesek részt venni a képző intézmény által összeállított gyakorlati naplóban meghatározottak alapján. A szakmai gyakorlatról a bv. szerv érdemjeggyel lezárt írásos értékelést készít, melyet a képzésben résztvevő a gyakorlat végét követő első tanítási napon lead a képző intézmény részére.
18. A képző intézmény és a beiskolázó bv. szerv együttműködési megállapodást (*2. melléklet*) köt annak érdekében, hogy a képzés idejére előírt szakmai gyakorlatot a képzésben résztvevő a beiskolázó bv. szervnél teljesíthesse.
19. A képző intézmény a képzési idő alatt – a képzési hét utolsó tanítási napja és az azt követő képzési hét első tanítási napját megelőző nap közötti időszak kivételével – a képzésben résztvevők számára elhelyezést (szálló) biztosít, melynek költségeit a beiskolázó bv. szerv viseli.
20. A képzésben résztvevők a vonatkozó jogszabályokban meghatározottak alapján, a rendészeti szakképzések ideje alatt modulzáró és komplex szakmai vizsgát, a középfokú, illetve a felsőfokú szakmai képzésben résztvevők a képzés végén modulzáró vizsgát kötelesek tenni.
21. Amennyiben a képzésben résztvevő bármely modulzáró vizsgát eredménytelenül teljesíti, ismétlő vizsgát tehet a képző intézmény által meghatározottak alapján.
22. Amennyiben a képzésben résztvevő a komplex vizsgát eredménytelenül teljesíti, a következő szakképzési csoport komplex szakmai vizsgáztatásakor pótvizsgát tehet, amelyről a beiskolázó bv. szerv vezetője intézkedik. Sikertelen pótvizsga esetén – kivételes jelleggel – a beiskolázó bv. szerv vezetője a BvOP Humán Szolgálat vezetőjének javaslatával az Országos Parancsnoknál kezdeményezheti az ismételt pótvizsgát. A beiskolázó bv. szerv vezetője a kérelmét a BvOP Humán Szolgálata részére küldi meg. Amennyiben az ismételt pótvizsga is eredménytelen, a vizsgára kötelezett hivatásos szolgálati jogviszonyát meg kell szüntetni. Amennyiben a középfokú beosztásban lévő személy a megismételt pótvizsgát is eredménytelenül teljesíteni – a meglévő képesítésének megfelelő – alacsonyabb beosztásba kell helyezni. A képző intézmény a pótvizsgára történő felkészüléshez – szükség szerint – szakmai konzultációs lehetőséget biztosít.
23. A vonatkozó jogszabályban meghatározottak szerint a képző intézmény a képzésben résztvevők részére a rendészeti szakképzések moduljaiban történő részvételről és a modulzáró vizsgák eredményes teljesítéséről igazolást (*3. melléklet*), valamint az eredményes komplex szakmai vizsgáról rész/szakképesítést igazoló bizonyítványt állít ki.
24. Mentesül a helyi alapfokú szakmai képzés elvégzésének teljesítése alól az a személy, akinek a közép-, illetve felsőfokú rendészeti szakképzésre történő beiskolázása a kinevezéstől számított két hónapon belül megtörténik.
25. A bv. szerv vezetője a szolgálati feladatok ellátására tekintettel, továbbá a képesítési követelmény teljesítési határidejére figyelemmel, az érintett személy részére egy alkalommal engedélyezheti a közép- és felsőfokú szakképzésben, illetve szakmai képzésben való részvétel halasztását.
26. A rendészeti szakképzésben részvevők számára tanulmányi munkaidő-kedvezmény nem adható. A helyi alapfokú szakmai képzés elvégzésre kötelezett személyek vonatkozásában a vizsga napját is beszámítva 4 munkanap tanulmányi-munkaidő kedvezményt kell biztosítani.
27. **Tiszthelyettesi állomány rendészeti szakmai követelményrendszere**
28. A bv. szerv vezetője a hivatásos szolgálati jogviszony létesítését követő első alkalommal induló alapfokú rendészeti szakképzésre köteles beiskolázni – a jelentkezési határidők figyelembe vételével – a hivatásos állomány tagját. A bv. szerv vezetője az erre a célra rendszeresített jelentkezési lap (*4. melléklet*) megküldésével értesíti a beiskolázásról a képző intézményt.
29. A bv. szerv vezetője a beiskolázott személy munkakörét és állami iskolai végzettségét figyelembe véve dönt arról, hogy melyik alapfokú rendészeti rész/szakképesítés elvégzésére iskolázza be az érintett személyt.
30. Mentesül az alapfokú rendészeti szakképzés elvégzésének kötelezettsége alól az a nem középfokú beosztást betöltő személy, aki büntetés-végrehajtási tiszthelyettesi (Kun Béla zászlósképző iskolán szerzett), alapfokú büntetés-végrehajtási szaktanfolyami, 14 hetes alapfokú szaktanfolyami, vagy büntetés-végrehajtási felügyelő I. végzettséggel rendelkezik.
31. A bv. szerv vezetője a hivatásos szolgálati jogviszony létesítésével egyidejűleg középfokú beosztásba kinevezett személyt az alapfokú rendészeti szakképzés elvégzését követő első alkalommal induló középfokú rendészeti szakképzésre köteles beiskolázni a szolgálati beosztás és a jelentkezési határidők figyelembe vételével. A bv. szerv vezetője az erre a célra rendszeresített jelentkezési lap (*5. melléklet*) megküldésével értesíti a beiskolázásról a képző intézményt.
32. A hivatásos állományba történő visszavétellel egyidejűleg középfokú beosztásba történő kinevezés esetén, valamint a már állományban lévő tiszthelyettes középfokú beosztásba tervezett kinevezése esetén – amennyiben nem rendelkezik alapfokú rendészeti szakképesítéssel – az érintett személyt alapfokú rendészeti szakképzésre kell beiskolázni. Ebben az esetben alapfokú rendészeti szakképzésnek kell megfeleltetni a büntetés-végrehajtási alapfokú szaktanfolyami, a 14 hetes alapfokú szaktanfolyami végzettséget, illetve a büntetés-végrehajtási felügyelő I. végzettséget. Ekkor az alapfokú rendészeti szakképzés elvégzése alól nem mentesít a Kun Béla zászlósképző iskolán szerzett büntetés-végrehajtási tiszthelyettesi végzettség.
33. A bv. szerv vezetője – az alapfokú rendészeti szakképzés elvégzését követően – az érintett személyt haladéktalanul köteles a középfokú rendészeti szakképzésre beiskolázni a jelentkezési határidők figyelembe vételével.
34. Mentesül a középfokú rendészeti szakképzés elvégzésének kötelezettsége alól az a személy, aki rendelkezik középfokú büntetés-végrehajtási szaktanfolyami végzettséggel.
35. Abban az esetben, ha az érintett személy rendelkezik középfokú büntetés-végrehajtási szakmai végzettséggel vagy mentesül annak elvégzése alól, azonban más középfokú beosztásba kerül kinevezésre, és nem rendelkezik az új középfokú beosztás szakmai képesítési követelményével, annak kiegészítő átképzésen kell részt vennie, amely csak az adott szakmai ismereteket tartalmazza. A kiegészítő átképzés e-learninges formában valósul meg, amelynek tananyagát – a kötelező konzultációs napon történő részvételt megelőzően – az érintett személy részére a képző intézmény bocsátja rendelkezésre. A középfokú beosztásba kinevezéstől, illetve a középfokú munkakörben történt változástól számított 3 hónapon belül az érintett személynek a képző intézményben szóbeli vizsgát kell tennie.
36. **Tiszti állomány rendészeti szakmai követelményrendszere**
37. Helyi alapfokú szakmai képzésben kell részt vennie az újonnan hivatásos szolgálati jogviszonyt létesítő tiszti beosztásba került személynek a kinevezéstől számított két hónapon belül.
38. A helyi alapfokú szakmai képzés végrehajtásáért a bv. szerv vezetője felelős. Az írásban történő vizsgáztatást a bv. szerv vezetője által kijelölt háromtagú bizottság végzi. A vizsga abban az esetben eredményes, ha a vizsgázó a bv. szerv vezetője által összeállított vizsga-kérdéssort legalább 60%-os eredményességgel teljesíti. Eredménytelen vizsga esetén - egyéni felkészülést követően - egy hónapon belül pótvizsga tehető, amelyről a bv. szerv vezetője intézkedik. Amennyiben az ismételt pótvizsga is eredménytelen a vizsgára kötelezett jogviszonyát meg kell szüntetni. A helyi alapfokú szakmai képzés eredményes teljesítéséről a bv. szerv vezetője igazolást állít ki (*6. melléklet*), melynek egy másolati példányát a személyi anyaggyűjtőben kell elhelyezni.
39. A bv. szerv vezetője a tiszti beosztásba történő kinevezést követő első alkalommal induló felsőfokú rendészeti szakképzésre köteles beiskolázni – a jelentkezési határidők figyelembe vételével – a hivatásos állomány tagját. A bv. szerv vezetője az erre a célra rendszeresített jelentkezési lap (*7. melléklet*) megküldésével értesíti a beiskolázásról a képző intézményt.
40. A nem rendészeti szakirányú diplomával rendelkező tiszti beosztásba kinevezett személy, a kinevezéstől számított 2 éven belül felsőfokú rendészeti szakképzettséget köteles szerezni.
41. Amennyiben a tiszti beosztásba kinevezett személy rendelkezik rendvédelmi alapfeladatok modul eredményes záróvizsgával, vagy rendészeti alapvizsgával (a 14 hetes alapfokú szaktanfolyami végzettség egyenértékű a rendészeti alapvizsgával), abban az esetben a rendészeti szervező 2. modulját kell elvégeznie, illetve komplex szakmai vizsgát kell tennie.
42. Amennyiben a tiszti beosztásba kinevezni tervezett személy – felsőfokú rendészeti szakképzésre történő beiskolázása esetén – rendelkezik rendvédelmi alapfeladatok modul eredményes záróvizsgával, vagy rendészeti alapvizsgával (a 14 hetes alapfokú szaktanfolyami végzettség egyenértékű a rendészeti alapvizsgával), abban az esetben a rendészeti szervező 2. modulját kell elvégeznie, illetve komplex szakmai vizsgát kell tennie.
43. Mentesül a felsőfokú rendészeti szakképzettség megszerzése alól az érintett személy, ha rendészeti szakirányú diplomával (Rendőrtiszti Főiskola büntetés-végrehajtási szak, vagy Nemzeti Közszolgálati Egyetem rendészeti igazgatási szak büntetés-végrehajtási szakirány, kapcsolódó mesterképzési szak, Zrínyi Miklós Nemzetvédelmi Egyetem alapképzési szakon büntetés-végrehajtási nevelő szakképzettség), a Juhász Gyula Tanárképző Főiskola büntetés-végrehajtási tagozatán szerzett oklevéllel, illetve felsőfokú büntetés-végrehajtási szaktanfolyami végzettséggel rendelkezik.
44. **A közalkalmazotti, kormánytisztviselői állomány rendészeti szakmai követelményrendszere**
45. Helyi alapfokú szakmai képzésben kell részt vennie valamennyi közalkalmazottnak, kormánytisztviselőnek a kinevezéstől számított két hónapon belül.
46. A helyi alapfokú szakmai képzés végrehajtásáért a bv. szerv vezetője felelős. Az írásban történő vizsgáztatást a bv. szerv vezetője által kijelölt háromtagú bizottság végzi. A vizsga abban az esetben eredményes, ha a vizsgázó a bv. szerv vezetője által összeállított vizsga-kérdéssort legalább 60%-os eredményességgel teljesíti. Eredménytelen vizsga esetén - egyéni felkészülést követően - egy hónapon belül pótvizsga tehető, amelyről a bv. szerv vezetője intézkedik. A helyi alapfokú szakmai képzés eredményes teljesítéséről a bv. szerv vezetője igazolást állít ki (*8. melléklet*), melynek egy másolati példányát a személyi anyaggyűjtőben kell elhelyezni.
47. A bv. szerv vezetője a közalkalmazottat a középfokú beosztásba történő kinevezést követően haladéktalanul, a beosztásának megfelelő középfokú szakmai képzésre köteles beiskolázni. A bv. szerv vezetője az erre a célra rendszeresített jelentkezési lap (*9. melléklet*) megküldésével értesíti a beiskolázásról a képző intézményt. A közalkalmazott csak modulzáró vizsgát köteles tenni, melynek eredményes elvégzéséről a képző intézmény igazolást állít ki.
48. Amennyiben a közalkalmazott rendelkezik középfokú büntetés-végrehajtási szakmai végzettséggel, azonban más középfokú beosztásba kerül kinevezésre, és nem rendelkezik az új beosztásnak megfelelő szakmai képesítési követelménnyel, annak átképzésen kell részt vennie. Ebben az esetben a bv. szerv vezetője jelen szakutasítás 25. pontja szerint köteles eljárni.
49. A bv. szerv vezetője a közalkalmazottat a felsőfokú beosztásba történő kinevezést követően induló első felsőfokú szakmai képzésre köteles beiskolázni – a jelentkezési határidők figyelembe vételével. A bv. szerv vezetője az erre a célra rendszeresített jelentkezési lap (*10. melléklet*) megküldésével értesíti a képző intézményt.
50. A nem rendészeti szakirányú diplomával rendelkező felsőfokú beosztásba kinevezett közalkalmazott, a kinevezéstől számított 2 éven belül felsőfokú szakmai képzettséget köteles szerezni. Az érintett személy a rendészeti szervező 2. modulját köteles teljesíteni, és eredményes modulzáró vizsgát tenni, melynek elvégzéséről a képző intézmény igazolást állít ki.
51. Amennyiben a közalkalmazotti állomány tagja a közép, illetve a felsőfokú szakmai képzéshez kapcsolódó modulzáró vizsgát eredménytelenül teljesíti, - az egyéni felkészülést követően a következő modulzáró vizsgán – pótvizsgát tehet, amelyről a bv. szerv vezetője intézkedik. Sikertelen pótvizsga esetén kivételes jelleggel a bv. szerv vezetője a BvOP Humán Szolgálat vezetőjének javaslatával az Országos Parancsnoknál kezdeményezheti az ismételt pótvizsgát. A bv. szerv vezetője a kérelmét a BvOP Humán Szolgálata részére küldi meg. A képző intézmény a pótvizsgára történő felkészüléshez – szükség szerint – szakmai konzultációs lehetőséget biztosít.
52. Abban az esetben, ha a közalkalmazott, a kormánytisztviselő hivatásos jogviszonyba kerül kinevezésre - a meglévő büntetés-végrehajtási szakmai végzettségét figyelembe véve – a beosztásának megfelelő rendészeti szakképzésre kell beiskolázni. Ebben az esetben jelen szakutasítás III. és/vagy IV. fejezetében rögzítettek szerint kell eljárni az alábbi eltérésekkel.
53. A közalkalmazott középfokú tiszthelyettesi beosztásba történő kinevezés esetén a bv. szerv vezetője köteles a tiszthelyettest alapfokú, majd annak elvégzése után középfokú rendészeti szakképzésre beiskolázni. Amennyiben az érintett személy korábban már elvégezte a középfokú szakmai képzést, a középfokú rendészeti szakképzésben már nem kell részt vennie, azonban komplex szakmai vizsgát köteles tenni. A képző intézmény a komplex szakmai vizsgára történő felkészüléshez – szükség szerint – szakmai konzultációs lehetőséget biztosít.
54. A közalkalmazott tiszti beosztásba történő kinevezése esetén, amennyiben rendelkezik a rendészeti szervező 2. modulzáró vizsgájával, csak a rendészeti szervező 1. modulját kell elvégeznie, valamint komplex szakmai vizsgát köteles tenni. Az 1. modul elvégzésére történő beiskolázásról a bv. szerv vezetője gondoskodik. A képző intézmény a komplex szakmai vizsgára történő felkészüléshez – szükség szerint – szakmai konzultációs lehetőséget biztosít.
55. Amennyiben közalkalmazotti állományból hivatásos állományba kinevezett és tiszti szolgálati beosztásba helyezett személy rendelkezik felsőfokú bv. szaktanfolyami végzettséggel, a bv. szerv vezetője a kinevezést követően köteles a lőelméleti és gyakorlati képzésre történő beiskolázásra intézkedni. A lőelméleti és gyakorlati képzés végrehajtásáról a képző intézmény gondoskodik.
56. **Záró rendelkezések**
57. Jelen szakutasítás a kiadást követő napon lép hatályba.
58. Hatályát veszti a büntetés-végrehajtási szakmai oktatás és vizsgáztatás rendszeréről szóló 1-1/33/2009. (VII.1.) OP intézkedés.

**Csóti András bv. altábornagy**

országos parancsnok

Mellékletek:

1. számú melléklet: [Felnőttképzési szerződés](http://bv.gov.hu/admin/download/c/5f/71000/2016_25szu-m01.docx)

2. számú melléklet: [Együttműködési megállapodás](http://bv.gov.hu/admin/download/d/5f/71000/2016_25szu-m02.docx)

3. számú melléklet: [Igazolás modulzáró vizsgáról](http://bv.gov.hu/admin/download/e/5f/71000/2016_25szu-m03.docx)

4. számú melléklet: [Jelentkezési lap alapfokú rendészeti szakképzésre](http://bv.gov.hu/admin/download/f/5f/71000/2016_25szu-m04.docx)

5. számú melléklet: [Jelentkezési lap rendészeti középfokú szakképzésre](http://bv.gov.hu/admin/download/0/6f/71000/2016_25szu-m05.docx)

6. számú melléklet: [Igazolás helyi alapfokú szakmai képzés eredményes teljesítéséről (hivatásos)](http://bv.gov.hu/admin/download/1/6f/71000/2016_25szu-m06.docx)

7. számú melléklet: [Jelentkezési lap felsőfokú rendészeti szakképzésre](http://bv.gov.hu/admin/download/2/6f/71000/2016_25szu-m07.docx)

8. számú melléklet: [Igazolás helyi alapfokú szakmai képzés eredményes teljesítéséről (közalkalmazott, kormánytisztviselő)](http://bv.gov.hu/admin/download/3/6f/71000/2016_25szu-m08.docx)

9. számú melléklet: [Jelentkezési lap középfokú szakmai képzésre (közalkalmazott)](http://bv.gov.hu/admin/download/4/6f/71000/2016_25szu-m09.docx)

10. számú melléklet: [Jelentkezési lap felsőfokú szakmai képzésre (közalkalmazott)](http://bv.gov.hu/admin/download/5/6f/71000/2016_25szu-m10.docx)